Robert Pershing Wadlow, nado en Alton (Illinois) o 22 de febreiro de 1918 e finado en Manistee (Míchigan) o 15 de xullo de 1940, segundo o Libro Guinness dos Records, foi o home máis alto da historia médica de que existen evidencias irrefutábeis. Adoita ser chamado Alton Giant (o xigante de Alton). Alcanzou unha altura de 2,72 metros cun peso de 199 quilogramos antes de falecer. O seu gran tamaño e o seu continuo crecemento en idade adulta estaba provocado por un tumor na súa glándula pituitaria. Non deixou de medrar até a súa morte.